Z A P I S N I K
12. sjednice Vijeća mjesnog odbora Cvjetni trg
održane 31. svibnja 2022. u prostorijama Mjesnog odbora „Kralj Petar Svačić“, Preradovićeva ulica 29, s početkom u 19:00 sati

Nazočni članovi Vijeća Mjesnog odbora Cvjetni trg: Milena Bekić Milinović, Dragan Hrnjak, Nela Jantol i Nebojša Gavrilov.
Nenazočni članovi Vijeća Mjesnog odbora Cvjetni trg: Matea Vučić.

Predsjednica Vijeća Mjesnog odbora Cvjetni trg pozdravlja nazočne i konstatira da je na sjednici nazočno 4 članova Vijeća, čime su stečeni uvjeti za raspravu i pravovaljano odlučivanje.

Prije utvrđivanja dnevnog reda, predsjednica otvara raspravu o zapisniku 8., 9. i 11. sjednice Vijeća Mjesnog odbora Cvjetni trg. Vijeće, bez primjedbi, jednoglasno prihvaća zapisnike 8., 9. i 11. sjednice Vijeća.

Vijeće Mjesnog odbora Cvjetni trg, bez rasprave, jednoglasno donosi


DNEVNI RED

1. Nadolazeća sezona grijanja
2. Nepropisno parkiranje u Masarykovoj
3. Pitanja i prijedlozi


Ad.1. Nadolazeća sezona grijanja

Nebojša Gavrilov obrazlaže temu s gradskom plinarom, o cijenama i uopće o dostupnosti plina u nadolazećoj sezoni. Predlaže da se uputi pitanje Gradu Zagrebu što se poduzima po ovome pitanju i postoji li alternativa postojećem sustavu i jesu li formirane radne skupine. Ističe i da je bitno imati dobru infrastrukturu i raditi na poboljšanju postojeće. Svi članovi Vijeća proučili su priloženo predavanje prof.dr.sc. Nevena Duića: „Centralizirani toplinski sustav grijanja u centru grada Zagreba“ i raspravljaju o njemu. Glavne točke prezentacije su da se rješenja trebaju primijeniti na manjem bloku zgrada da se ispita učinkovitost (npr. korištenje geotermalne energije). Članovi Vijeća se slažu da bi trebao postojati osnovni dokument na temelju kojega bi se dalje razvijala energetska prilagodba. Također se slažu da je bitna edukacija građana oko alternativnih izvora

Vijeće jednoglasno donosi sljedeći

ZAKLJUČAK
o načinu i promjeni grijanja građana

1. [bookmark: _Hlk114479224]Postojeći dokumenti grada Zagreba (Gradski ured za gospodarstvo, energetiku i zaštitu okoliša - Eko Zagreb: http://eko.zagreb.hr/strategije-programi-i-planovi/78 ) u kojima se obrađuje toplinarstvo u gradu Zagrebu ne obrađuju privatne stambene objekte i pitanje njihove tranzicije na ekološki i financijski prihvatljivije oblike grijanja u kontekstu nadolazeće krize s fosilnim gorivima.

2. Pitanja za Vijeće Gradske četvrti Donji grad (za daljnje postupanje):
1. Je li Grad Zagreb razmišlja o uspostavljanju radne skupine (ako ne postoji) koja bi izradila dokument za građane sa smjernicama za promjenu grijanja, u kojem će se predložiti građanima, ovisno o dijelu grada, koje alternativne oblike grijanja je prihvatljivo (optimalno) koristiti obzirom na ograničenja koje ti kvartovi imaju, a pritom poštivajući smjernice EU?
2. Ako grupa postoji ili se razmišlja o njenom kreiranju - koje struke će biti prisutne u grupi?
Također, hoće li biti pozvani predstavnici kompanija koje se bave prodajom toplinsih pumpi kako bi prezentirali moguća rješenja za urbane sredine kao što je centar grada, a koja ne bi stvarala problem s otocima hladnoće zimi tj. otocima povišene temperature ljeti (toplinski otoci)?
3. Hoće li se pozvati kompanije koje se bave instalacijom geo sondi za grijanje te provjeriti njihove operativne mogućnosti ulaska u donjogradska dvorišta zbog gabarita opreme kako bi proveli bušenja?
4. Je li Grad Zagreb uspostavio komunikaciju s HEP-om Elektrom kako bi se provjerila njihova spremnost na tranziciju uslijed očekivane krize.
5. Za slučaj nestašice plina ili povećanja njegove cijene dio građana će se krenuti grijati na struju (toplinske pumpe) stoga se postavlja pitanje da li je elektro energetska mreža dovoljno jaka u Donjem gradu te gdje se nalaze kritične točke?
Povećanjem potrošnje električne energije bez nadograđivanja elektro infrastrukture mogu se očekivati padovi napona u mreži što može uzorkovati dodatne probleme stanarima.
6. Je li Grad Zagreb uspostavio komunikaciju s HEP toplinarstvom o mogućnosti priključivanja zgrada u centru na postojeće toplovode kao što je na primjer toplovod u Mihanovićevoj?
7. Porastom cijene plina očekuje se također, da će dio građana pokušati preći na grijanje na kruta goriva, je li grad spreman na to (npr. povećanje onečišćenja zraka)? Je li zatraženo od dimnjačarskih službi da se napravi dodatna provjera stanja i korištenja dimnjaka kako ne bi došlo eventualno do požara ili gušenja uslijed neispravnih dimnjaka? Postoji li popis ilegalnih dimnjaka koji nisu napravljeni prema pravilima struke?

3. Ovaj se zaključak dostavlja Vijeću Gradske četvrti Donji grad na daljnje postupanje.


Ad.2. Nepropisno parkiranje u Masarykovoj

Nela Jantol obavještava prisutne o problemu parkiranja u Masarykovoj ulici (broj 21) na mjestu gdje se može ukloniti stupići (nije dozvoljeno parkiranje). U međuvremenu je bio sastanak s predstavnicima gradskih službi i predsjednika mjesnih odbora gdje je prisustvovao i voditelj komunalnog redarstva gdje se spomenuo ovaj problem, na što smo dobili odgovor da se tamo redovno pišu kazne. Članovi Vijeća predlažu se da se postojeći stupići zamjene novima koji se ne mogu ukloniti i parkirati. Svi se slažu s ovime osim Dragana Hrnjaka koji smatra da je to trošenje gradskog novca za pojedince koji ne poštuju propise.

[bookmark: _Hlk114480522]ZAKLJUČAK
o postavljanju stupića u Masarykovoj ulici kod kbr. 21

1. Vijeće Mjesnog odbora Cvjetni trg traži postavljanje stupića za parkiranje koje građani ne mogu uklanjati (s rješenjem za vozila za hitne slučajeve) u Masarykovoj ulici kod kbr. 21 kako bi se onemogućilo nepropisno parkiranje.

2. Ovaj se zaključak dostavlja Vijeću Gradske četvrti Donji grad na daljnje postupanje.


Ad.3. Pitanja i prijedlozi
· Dragan Hrnjak spominje da na stranicama Zgradonačelnik postoji detaljan članak o tome kome se prijavljuje buka u ugostiteljskim objektima i na koji način
· Milena Bekić Milinović obavještava o problemu obavljanja nužde u Prolazu sestara Baković. Nela Jantol će provjeriti s područnom službom mogućnost postavljanja video nadzora na tom području. 
· Milena Bekić Milinović obavještava o savjetovanju na kojem je sudjelovala vezano za uređivanje ormarića u prolazu kod nebodera, ali da je javljeno da nije prihvaćeno. Radilo se o prijedlogu iznajmljivanja ormarića zainteresiranim javnim ustanovama u slučaju da ne postoji interes privatnih poduzeća za njihovo korištenje. 
· Milena Bekić Milinović angažirala se oko uređivanja murala u Varšavskoj ulici kod časnih sestara. Već je u kontaktu s časnim sestrama i trenutno je u fazi dogovora umjetnika koji bi oslikao mural. Okvirni dogovor je da će tema biti priroda. Dogovoreno je da će umjetnik napraviti skicu i dobiti potvrdu od časnih sestara, zatim se to treba slati u Zavod za zaštitu spomenika kulture i prirode, a onda je potrebno i da mjesni odbor i gradska četvrt daju zaključak.
· Nela Jantol obavještava o slučaju više parkirnih mjesta na kojima su postavljene narančaste pregrade, ali nema obavijesti o dozvolama. Dobili smo odgovor od komunalnog redara da postoji rješenje, ali da nije obvezno staviti ga na pregradu. 
· Nakon sjednice u prostoru odbora, članovi Vijeća su se prošetali po području mjesnog odbora i zabilježili terase koje još nisu uklonjene, a objekti ne rade već dulje vrijeme. Takvi slučajevi su prijavljeni odmah komunalnom redaru. 

Sjednica je završila u 19:45

Zapisnik sastavila: Nela Jantol


KLASA: 024-08/22-003/1127
URBROJ: 251-13-11-1-22-2
Zagreb, 31. svibanj 2022.


Predsjednica
Vijeća Mjesnog odbora
Cvjetni trg

[bookmark: _GoBack]Nela Jantol, v.r.


